《寄佘彦纶侍御》
明代·佘翔

骢马骄嘶向故林，秋风分手到如今。罗浮月满梁间梦，大庾花如雪里心。

白简风霜推柱史，青春服食解朝簪。东山不久徵安石，莫负苍生便陆沉。

作者简介：福建莆田人，字宗汉，号凤台。嘉靖三十七年进士。任全椒知县。与御史议事意见相左，即拂衣罢去，放游山水以终。工诗，有《薜荔园诗稿》及《文草》。